DA Den Europæiske Unions Tidende CE 88/422

(2004/C 88 E/0429)

SKRIFTLIG FORESPØRGSEL E-2620/03

af Richard Howitt (PSE) til Kommissionen

(2. september 2003)

Om: Krænkelse af menneskerettighederne i Colombia

Hvad agter Kommissionen at gøre for at få præsidenten i Colombia til at trække de paramilitære styrker tilbage i betragtning af, at disse har dræbt civile, bl.a. Rosemary Serrano Rojas og Jorge Ivan Carvajal Angarita, som blev fjernet fra deres hjem i Cucuta og myrdet i nærværelse af deres fireårige søn, og i betragtning af, at disse paramilitære styrker lægger pres på regeringen for at få den til at undlade at efterforske deres forbrydelser? Hvad gør Kommissionen for at sikre, at forbrydelser begået af disse paramilitære grupper retsforfølges?

Svar afgivet på Kommissionens vegne af Christopher Patten

(24. september 2003)

Kommissionen har gentagne gange givet udtryk for sin bekymring over menneskerettighedssituationen i Colombia og opfordret Colombias regering indtrængende til at gøre en indsats for at forhindre, at paramilitære grupper holdes straffrie, og at der træffes hemmelige aftaler mellem disse grupper og medlemmer af statens styrker. Kommissionen støtter anbefalingerne fra Bogotà-kontoret under FN's højkommissær for menneskerettigheder og samme kontors bemærkninger af 28. august 2003 til den colombianske regerings lovforslag om »igen at inkorporere medlemmer af illegale væbnede styrker«, som blev forelagt kongressen den 21. august 2003.

Bekæmpelse af straffrihed er et af hovedpunkterne i det finansielle og faglige samarbejde mellem Kommissionen og den colombianske regering. 10,5 mio. EUR er øremærket til en reform af retsvæsenet i den vejledende flerårige programmering af den relevante budgetpost (B7-310) med vægt på bekæmpelsen af straffrihed. Det tilhørende program skal udarbejdes i løbet af 2004.

Den manglende overholdelse af menneskerettighederne er et problem, der ligeledes søges løst gennem det europæiske initiativ for demokrati og beskyttelse af menneskerettigheder (budgetpost B7-701), hvor Colombia er et af de lande, der fokuseres på. 19 projekter til et samlet beløb på 14 810 844 EUR er i gang eller ved at blive sat i gang med deltagelse af 19 lokale ngo'er, 7 europæiske ngo'er og Bogotá-kontoret under FN's højkommissær for menneskerettigheder. Det omfatter et program for mikroprojekter med en årlig bevilling på 500 000 EUR, som skal styrke det lokale civilsamfund, og hvis hovedmål er at forebygge eller løse konflikter på fredelig vis og yde støtte og bistand til ofrene for overtrædelse af menneskerettighederne som følge af konflikten.

Autodefensas Unidas de Colombia (AUC) (de forenede selvforsvarsstyrker i Colombia) blev ligeledes opført på EU's liste over terrorister den 2. maj 2002 (på Kommissionens forslag (1) vedtog Rådet den 27. december 2001 fælles holdning 2001/931/FUSP (2) og Rådets forordning (EF) nr. 2580/2001 (3), som indeholder en liste over de personer, grupper og enheder, hvis midler og økonomiske ressourcer skal indefryses i overensstemmelse med FN's sikkerhedsråds resolution 1373(2001)).

(1) EFT C 332 E af 27.11.2001.

(2) EFT L 344 af 28.12.2001.

(3) Rådets forordning (EF) nr. 2580/2001 af 27. december 2001 om specifikke restriktive foranstaltninger mod visse personer og enheder med henblik på at bekæmpe terrorisme, EFT L 344 af 28.12.2001.